11 Lekgetlo la bobedi le go umakwang go oketsega ga lefoko la Modimo mo go lone ke mo go Ditiro 12:24: “Lefoko la ga Jehofa la tswelela go gola le go anama.” Fano mafoko ano a amanngwa le go oketsega ga palo ya mafatshe. Le fa dipuso di ne di ba ganetsa, tiro e ne ya gatela pele. Moya o o boitshepo o ne wa tshololwa pele kwa Jerusalema, mme go tswa koo lefoko le ne la anama ka bonako. Go bogisiwa ga barutwa kwa Jerusalema go ne ga dira gore ba anamele kwa dikgaolong tsa Judea le Samarea. Go ne ga felela ka eng? “Ba ba neng ba gasame ba ya le lefatshe leo lotlhe ba bolela dikgang tse di molemo tsa lefoko.” (Ditiro 8:1, 4) Filipo o ne a kaelwa go neela monna mongwe bosupi yo e neng ya ra fa a sena go kolobediwa a tseela molaetsa kwa Ethiopia. (Ditiro 8:26-28, 38, 39) Ka bonako fela boammaaruri bo ne jwa anamela kwa Lida, kwa Lebaleng la Sharona le kwa Jopa. (Ditiro 9:35, 42) Moragonyana, moaposetoloi Paulo o ne a tsaya mosepele wa dikilometara di le diketekete mo lewatleng le mo tseleng, a tsamaya a tlhoma diphuthego go ralala dinaga tse dintsi tsa Mediterranean. Moaposetoloi Petere o ne a ya kwa Babelona. (1 Petere 5:13) Mo dingwageng tse 30 fela morago ga gore go tshololwe moya o o boitshepo ka Pentekosete, Paulo o ne a kwala a bolela gore dikgang tse di molemo di ne “tsa rerwa mo popong yotlhe e e kafa tlase ga legodimo,” gongwe a bua ka karolo ya lefatshe e e neng e itsewe ka nako eo.—Bakolosa 1:23.